Obertes les inscripcions per a participar en la vuitena edició del Bosc de la Benvinguda
19 de juliol de 2024

L'Ajuntament de l'Eliana està organitzant la vuitena edició del ‘Bosc de la Benvinguda’ en el qual estan convocats a participar tots els xiquets i xiquetes elianers nascuts l'any 2023. Per a formar part d'aquesta jornada especial els pares, mares o tutors legals hauran d'emplenar el formulari d'autorització i presentar-lo a través de la seu electrònica, o bé, presentar-lo presencialment en l'Oficina d'Atenció Ciutadana (OAC). El pròxim 30 de setembre serà l'últim dia per a inscriure's.

L'acte tindrà lloc el pròxim dissabte, 23 de novembre, a les 11 hores, al Barranc de Mandor i en ell les i els infants plantaran el seu corresponent arbre senyalitzat amb el seu nom i data de naixement per a contribuir així a crear progressivament un espai natural on els arbres s'agermanen amb els nous elianers. Per a més informació les persones interessades poden visitar aquesta pàgina o també contactar a través del telèfon 96 275 80 30 (ext. 131) o per correu electrònic a participacio@leliana.es.